Kelantanas

Šis straipsnis yra apie Malaizijos valstiją. Apie istorinę valstybę žiūrėkite straipsnyje Kelantano sultonatas.

Kelantanas () – šiaurinė Malaizijos valstija. Ribojasi su Tailandu šiaurėje, su Peraku vakaruose, Pahangu ir Terenganu pietuose. Vakaruose Kelantaną riboja natūrali geografinė riba – Titivangsa kalnai. Kelantano upės slėnis yra derlingas, auginama daug ryžių. Kartu tai yra istorinis Kelantano sultonatas, egzistavęs nuo XIX a. pradžios.

Tautinė sudėtis: malajai, tajai, kinai, asli.

Istorija

Iki sultonato 
Kelantano upės žiotyse uostas egzistavo jau pirmaisiais mūsų eros amžiais, dalyvaudamas pusiasalio prekyboje. Jis sietinas su kinų šaltiniuose minima Ponpon valstybe. Ilgą laiką jis buvo šiaurėje esančios galingos Langkasukos valstybės įtakoje, vėliau, kaip ir visas Malakos pusiasalis, atsidūrė Šrividžajos valdžioje. XIII-XIV a teritoriją nukariavo Siamas, bet XV a pirmą kartą susikūrė atskira hinduistinė valstybė, suvienyta radžos Kumaro. Ji buvo  Melakos sultonato vasalė, čia paplito islamas.

Nuo XVI a., žlugus Malakai, Kelantano teritorijose įsigalėjo anarchija, čia valdė daugybė smulkių kunigaikštukų (jų kunigaikštysčių teritorijos išsaugotos dabartinėje Kelantano administracijoje kaip džadžahanai). XVII ir XVIII a teritorija priklausė Pattani sultonatui. Su Pattani teritorijomis dabartiniame Tailande kelantaniečius ir dabar sieja bendra tarmė bei tradicijos.

Kelantano sultonatas (nuo 1764 m.) 

XVIII a pabaigoje Pattani buvo absorbuojama Siamo, o piečiausios jo teritorijos, t. y. Kelantanas apie 1764 m. buvo suvienytos ir jį valdė radža Long Junos. Po trumpos Terenganu okupacijos 1800 m Kelantanas tapo sultonatu, o Radža Muhammad – pirmuoju sultonu. Nuo 1812 m šis sultonatas tapo Siamo vasalu.

1909 m. britų-Siamo sutartimi Kelantanas iš Siamo perėjo britams kartu su Terenganu ir Kedahu. Tokiu būdu jis tapo Britų Malajos sudėtine dalimi, Nefederacinėmis Malajų Valstijomis.

Japonų okupacijos laikais per Antrąjį pasaulinį karą Kelantanas vėl buvo perduotas Tailandui, tačiau po karo vėl grįžo britams. 1946 m. jis įsijungė į Malajos Sąjungą, o 1948 m. – į Malajos Federaciją, tapdamas viena iš Malaizijos valstijų. Jame išlikusi sultono institucija ir nuo XIX a pradžios besitęsianti dinastija.

Administracija 
Kelantano apygardos yra vadinamos džadžahanais (jajahan) ir yra kilusios iš senųjų valstybių, egzistavusių susiskaldymo laikotarpiu.

 Jajahan Kota Bharu (tajų raštas: โกตาบารู; arabų raštas: كوتا بارو)
 Jajahan Pasir Mas (tajų raštas: ปาสิรมัส; arabų raštas: ڤاسير مس) 
 Jajahan Tumpat (tajų raštas: ตุมปัต; arabų raštas: تومڤ) 
 Jajahan Pasir Puteh (tajų raštas: ปาสีรปูเตะห์; arabų raštas: ڤاسير ڤوتيه)
 Jajahan Bachok (tajų raštas: บาเจาะ; arabų raštas: باچوق)
 Jajahan Kuala Krai (tajų raštas: กุวาลา กรัย; arabų raštas: كوالا كراي)
 Jajahan Machang (tajų raštas: มาจัง; arabų raštas: ماچڠ)
 Jajahan Tanah Merah (tajų raštas: ทานะห์ เมระห์; arabų raštas: تانه ميره)
 Jajahan Jeli (tajų raštas: เจอลี; arabų raštas: جيلي)
 Jajahan Gua Musang (tajų raštas: กุวา มูซัง; arabų raštas: ڬوا موسڠ)

Malaizijos valstijos